EVROPSKA KOMISIJA Bruselj, 8.3.2016 COM(2016) 122 final 2016/0067(NLE) Predlog SKLEP SVETA o sklenitvi, v imenu Evropske unije, sporazuma v obliki deklaracije o širitvi Sporazuma o trgovini z izdelki informacijske tehnologije (ATI)



OBRAZLOŽITVENI MEMORANDUM 1.OZADJE PREDLOGA Ministrsko deklaracijo o trgovini z izdelki informacijske tehnologije, znano kot Sporazum o trgovini z izdelki informacijske tehnologije (v nadaljnjem besedilu: ATI), je sklenilo 29 držav članic STO na ministrski konferenci v Singapurju leta 1996. ATI je v Evropski uniji stopil v veljavo leta 1997. Danes šteje 82 udeleženk, kar je polovica članic STO, in zajema 97 % trgovine v tem sektorju. ATI določa, da vsaka udeleženka na osnovi načela države z največjimi ugodnostmi za vse zajete izdelke informacijske tehnologije (IT) odpravi carine in jih veže na stopnji nič. ATI zajema približno 200 tarifnih postavk, med drugim računalnike in telefone, vendar tudi surovine, sestavne dele in stroje za proizvodnjo blaga IT. Dajatev prosta obravnava, h kateri so se zavezale udeleženke ATI, je igrala pomembno vlogo pri izjemnem razvoju in širjenju trgovine v sektorju IT v skoraj 20 letih uporabe ATI. Trgovina v sektorju se je povečala za štirikrat. S tehničnim napredkom se je sektor IT v tem obdobju spremenil do neprepoznavnosti, obseg izdelkov, ki ga zajema ATI, pa je ostal enak. Navedena ministrska deklaracija ATI v odstavku 3 Priloge določa, da se udeleženke „pod okriljem Sveta za blagovno menjavo redno sestajajo, da pregledajo seznam zajetih izdelkov, naveden v dodatkih, in se soglasno dogovorijo, ali bi bilo treba z vidika tehnološkega razvoja, izkušenj pri uporabi tarifnih koncesij ali sprememb nomenklature HS dodatke spremeniti tako, da bi vključili dodatne izdelke, ter da se posvetujejo o netarifnih ovirah pri trgovanju z izdelki informacijske tehnologije. Ta posvetovanja ne posegajo v pravice in obveznosti v okviru Sporazuma STO“. Maja 2012 je več držav predlagalo razširitev seznama izdelkov, ki jih zajema ATI. Dne 24. julija 2015 je bilo sprejeto besedilo Deklaracije o širitvi trgovine z izdelki informacijske tehnologije, da se vežejo in odpravijo carine za 201 izdelek informacijske tehnologije z dodatnega seznama. Nato so se udeleženke v skladu z odstavkom 5 deklaracije sporazumele o zavezah postopnega znižanja za vsak izdelek, naveden v dokumentu G/MA/W/117. Trenutno pri širitvi ATI sodeluje 25 udeleženk (ali 53, če štejemo države članice EU), ki pokrivajo 90 % trgovine z izdelki s seznama. Letna trgovina s tem 201 izdelkom je ocenjena na več kot 1,3 bilijona USD letno, kar danes predstavlja približno 10 % skupne svetovne trgovine. Sporazum v obliki Deklaracije o širitvi Sporazuma o trgovini z izdelki informacijske tehnologije (in seznami, ki vsebujejo zaveze udeleženk v zvezi s postopnim znižanjem) so sprejeli ministri držav udeleženk 16. decembra 2015 (Ministrska deklaracija o širitvi trgovine z izdelki informacijske tehnologije) na 10. ministrski konferenci STO v Nairobiju. Deklaracija o širitvi ATI bo v Evropski uniji začela veljati, ko bo sprejeta. Cilj tega predloga je odobritev sporazuma v obliki deklaracije o širitvi ATI s strani Evropske unije. 2.PRAVNA PODLAGA Cilj širitve ATI je odprava dajatev na blago IT, ki ni vključeno v prvotni ATI. Zato širitev ATI zajema zadeve, ki spadajo v skupno trgovinsko politiko. Pravna podlaga tega predloga je člen 207(4) Pogodbe o delovanju Evropske unije (PDEU) v povezavi s točko (v) člena 218(6)(a) Pogodbe. Predlog je v izključni pristojnosti Unije. Zato se načelo subsidiarnosti ne uporablja. 3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA Posvetovanja z zainteresiranimi stranmi GD za podjetništvo je pred začetkom pogajanj opravil mnenjsko raziskavo med MSP o širitvi ATI. Raziskava je bila opravljena prek mreže za MSP pri GD za podjetništvo, njen cilj pa je bil oceniti odziv MSP, dejavnih v proizvodnji in/ali prodaji izdelkov IKT, na verjetno odpravo dajatev na vrsto izdelkov v okviru širitve ATI. Podjetjem je bil predložen vprašalnik skupaj z opisnim seznamom izdelkov. Večina podjetij je odgovorila, da bi odprava carin na blago IKT s seznama vplivala na dejavnosti podjetja. Večina je tudi odgovorila, da bi nižje cene uvoza povečale dobičkonosnost in/ali podjetju omogočile, da bolje konkurira na trgu EU. Nekatera podjetja so odgovorila, da bi bila bolj konkurenčna na izvoznem trgu, druga pa so menila, da bi nižje uvozne cene za izdelke, podobne tistim, ki jih proizvaja podjetje, povečale konkurenco na domačem trgu. Zbiranje in uporaba strokovnih mnenj Komisija je bila med pogajanji v tesnem stiku z ustreznimi panožnimi združenji EU, kot sta Digital Europe in Evropsko združenje industrije polprevodnikov (European Semiconductor Industry Association - ESIA), ter posameznimi podjetji s sedežem v EU. Ta združenja so Komisiji zagotovila pomembne informacije o tem, kateri izdelki s področja informacijske tehnologije se v industriji EU obravnavajo prednostno in kateri se smatrajo za problematične. Komisiji so tovrstne informacije nacionalnih panožnih združenj in posameznih podjetij redno zagotavljale tudi države članice. Ocena učinka

Ekonomsko oceno je izvedlo zunanje podjetje pred začetkom pogajanj. Ta ocena je na voljo na naslednji povezavi: http://trade.ec.europa.eu/doclib/docs/2011/april/tradoc_147791.pdf . Na podlagi seznama določenih izdelkov, ki ga je predlagala Komisija, so avtorji ocenili trgovinske in ekonomske učinke širitve obsega izdelkov ATI. Ocena sprememb trgovinskih tokov v EU (za 55 milijard EUR večji obseg izvoza letno in za 40 milijard EUR večji obseg uvoza) je bila občutno nižja od končnega rezultata (glej podatke v nadaljevanju). Vendar pa so svetovalci na podlagi teh podatkov ugotovili, da bi se evropski izvoz in uvoz povečala ter da bi širitev seznama izdelkov ATI z znižanjem cen teh novih izdelkov ATI in povečanjem porabe koristila podjetjem EU ter izboljšala njihove poslovne možnosti. Prav tako so ugotovili, da bi širitev obsega izdelkov ATI koristila potrošnikom teh izdelkov, saj bi se cene izdelkov znižale, njihova ponudba pa bi se povečala. Z združevanjem vseh teh koristi v en sam znesek so ugotovili, da bi imelo gospodarstvo EU od odprave carin za izdelke z razširjenega seznama koristi v višini približno 45 milijonov EUR. Blaginja potrošnikov bi se povečala za 520 milijonov EUR (presežek potrošnikov). Ker je bil zajeti izvoz in uvoz znatno višji od ocenjenega, se lahko za ekonomske učinke prav tako pričakuje, da bodo v resnici večji. Po tem ko so postali znani končni rezultati pogajanj, je Komisija pripravila lastne ocene, od katerih so najpomembnejše naslednje tri ugotovitve: Sporazum zajema izvoz EU v višini 74–150 milijard EUR. To je sicer precej širok razpon, vendar se zaradi le delno zajetih postavk ne da z gotovostjo oceniti, koliko zadevnih tarifnih postavk bo dejansko liberaliziranih. Izvozniki EU bodo pri plačilu dajatev na izvoz v tretje države prihranili 0,8–2,1 milijarde EUR. Ker izdelki, ki so predmet pogajanj, predstavljajo ključne vmesne izdelke za marsikateri izvoz EU, je mogoče pričakovati znatne učinke na vrednostno verigo. Simulacija splošnega ravnotežja kaže, da bi se vrednost celotnega izvoza blaga glede na njegovo izhodiščno vrednost lahko povečala za približno 0,7 % do 1,4 %. Z vidika sedanjega izvoza blaga v tretje države ta znaša 12–24 milijard. Komisija bo svoje ugotovitve objavila tudi v kratkem poročilu Svetu, ki ga bo predstavila neodvisno od memoranduma. 4.PRORAČUNSKE POSLEDICE Evropska unija naj bi skupaj izgubila 1,5 milijarde EUR carin za blago IT. Vendar se bo ta izguba razporedila na skupaj 7 let. Z začetkom veljavnosti se bo odpravila večina nizkih carin, kar predstavlja 25 % vrednosti carin. Po 3 letih bo postopno odpravljenih več kot 60 % carin, 30 % pa jih bo odpravljenih šele po 7 letih. 2016/0067 (NLE) Predlog SKLEP SVETA o sklenitvi, v imenu Evropske unije, sporazuma v obliki deklaracije o širitvi Sporazuma o trgovini z izdelki informacijske tehnologije (ATI) SVET EVROPSKE UNIJE JE – ob upoštevanju Pogodbe o delovanju Evropske unije, in zlasti prvega pododstavka člena 207(4) v povezavi s točko (v) člena 218(6)(a) Pogodbe, ob upoštevanju predloga Evropske komisije, ob upoštevanju odobritve Evropskega parlamenta, ob upoštevanju naslednjega: (1)Ministrska deklaracija o trgovini z izdelki informacijske tehnologije, sprejeta v Singapurju 13. decembra 1996 (znana tudi kot Sporazum o trgovini z izdelki informacijske tehnologije (ATI)), v odstavku 3 svoje priloge določa, da se udeleženke pod okriljem Sveta za blagovno menjavo STO redno sestajajo, da pregledajo seznam zajetih izdelkov, naveden v dodatkih, in se soglasno dogovorijo, ali bi bilo treba z vidika tehnološkega razvoja, izkušenj pri uporabi tarifnih koncesij ali sprememb nomenklature HS dodatke spremeniti tako, da bi vključili dodatne izdelke. (2)Svet je 8. julija 2009 Komisijo pooblastil za začetek pogajanj o pregledu ATI, vključno z razširitvijo obsega izdelkov, da bi se upoštevala tehnološki razvoj in konvergenca. (3)Komisija je pogajanja o širitvi ATI vodila ob posvetovanju z odborom, ustanovljenim v skladu s členom 207(3) Pogodbe.

(4)Udeleženke so v okviru pogajanj 28. julija 2015 izdale deklaracijo o širitvi Sporazuma o trgovini z izdelki informacijske tehnologije (v nadaljnjem besedilu: deklaracija o širitvi ATI), v kateri so zapisani rezultati pogajanj. (5)Udeleženke so na pogajanjih v okviru 10. ministrske konference STO, ki je potekala od 15. do 18. decembra 2015 v Nairobiju, izdale ministrsko deklaracijo o širitvi Sporazuma o trgovini z izdelki informacijske tehnologije z dne 16. decembra 2015 (WT/MIN 15/25) (v nadaljnjem besedilu: ministrska deklaracija), s katero so potrdile deklaracijo o širitvi ATI in jo dale na voljo za sprejetje skladno z njenim odstavkom 9. Ministrska deklaracija navaja soglasje udeleženk pogajanj z osnutki seznamov, ki jih je predložila vsaka od njih v skladu z odstavkom 5 deklaracije o širitvi ATI, ki je del dokumenta STO G/MA/W/117. (6)Sporazum v obliki deklaracije o širitvi ATI bi bilo treba odobriti v imenu Unije, in sicer skupaj s seznamom EU ter seznami, ki so jih predložile druge udeleženke pogajanj in ki so vsebovani v dokumentu STO G/MA/W/117. (7)V skladu z deklaracijo o širitvi ATI bi Unija morala STO predložiti potrebne spremembe svojega seznama h GATT 1994, kakor je naveden v listi EU CLXXIII (G/MA/TAR/RS/357/corr.1) – SPREJEL NASLEDNJI SKLEP: Člen 1 V imenu Evropske unije se odobri Deklaracija o širitvi Sporazuma o trgovini z izdelki informacijske tehnologije z dne 28. julija 2015 (v nadaljnjem besedilu: deklaracija o širitvi ATI), potrjena in dana na voljo za sprejetje z ministrsko deklaracijo z dne 16. decembra 2015 skupaj s seznami, predloženimi v skladu z odstavkom 5 prve deklaracije in navedenimi v dokumentu STO G/MA/W/117. Besedilo deklaracije o širitvi ATI, skupaj z njenimi prilogami, je priloženo temu sklepu. Člen 2 Komisija je pooblaščena, da Svetovni trgovinski organizaciji predloži potrebne spremembe seznama Evropske unije, priloženega GATT 1994, kot je naveden v listi EU CLXXIII (G/MA/TAR/RS/357/corr.1). Člen 3 Predsednik Sveta imenuje osebe, pooblaščene, da v skladu z odstavkom 9 deklaracije o širitvi ATI v imenu Unije deponirajo listino o sprejetju, s čimer se izrazi soglasje Unije, da jo navedena deklaracija zavezuje. Člen 4 Deklaracija o širitvi ATI se ne razlaga tako, kot da podeljuje pravice ali uvaja obveznosti, na katere se je možno neposredno sklicevati pred sodišči Evropske unije ali držav članic. Člen 5 Ta sklep začne veljati na dan sprejetja. V Bruslju, Za Svet Predsednik OCENA FINANČNIH POSLEDIC ZAKONODAJNEGA PREDLOGA S PRORAČUNSKIM UČINKOM, OMEJENIM IZKLJUČNO NA STRAN PRIHODKOV